Csiszér Áron, PR. 2. év
Április 7. és 11. között részt vehettünk a Selye János Egyetem által Komáromban megrendezett fenntarthatósági tematikájú szakmai héten. Az esemény célja az volt, hogy erősítse a fenntartható gondolkodásmódot, valamint fejlessze a résztvevők csapatmunkára való képességét, problémamegoldó gondolkodását és a gyakorlati tapasztalatokat. A program során előadásokon, interaktív workshopokon, csapatmunkára épülő projektfeladatokon és közösségi eseményeken keresztül bővítettük ismereteinket.
Hétfő – Kezdés és közösségépítés
A hét első napján, április 7-én regisztrációval és csapatok kialakításával indult a program. A nap során különféle interaktív, kommunikációs és logikai feladatokon keresztül ismerkedtünk meg egymással. Délután egy kellemes séta keretében felfedeztük Komárom belvárosát, amely jó alkalmat adott a kötetlen beszélgetésekre is.

Kedd – Szakmai nap
Április 8-án a hangsúly a szakmai előadásokon volt, melyek helyszíne a Konferenciaközpont volt. Meghívott előadóink – többek között Mgr. Ján Morvai PhD., PhDr. Csinger Bence PhD. és Dr. Zacher Gábor – különböző nézőpontból közelítették meg a fenntarthatóságot, érintve a közlekedést, vezetést, egészséges életmódot és vállalati felelősségvállalást is. Tóthová Krisztina előadása pedig betekintést nyújtott egy nemzetközi cég működésébe és karrierlehetőségeibe. A nap inspiráló gondolatokat hozott mindenki számára.

Szerda – Projektek és kultúra
Április 9-én délelőtt elindultak a csapatprojektek. Minden csoport egy-egy fenntarthatósággal kapcsolatos esettanulmányon dolgozott, kreatív megoldásokat keresve valódi problémákra. Délután Komárom híres erődjét látogattuk meg szervezett túra keretében. Az esti program az „Egyetem éjszakája” nevű közösségi esemény volt, ahol oldott hangulatban kapcsolódhattunk ki.

Csütörtök – Projektmunka és gyárlátogatás
Április 10-én tovább folytattuk a projektfeladatok kidolgozását. A csapatok véglegesítették ötleteiket, és elkészítették a prezentációkat. Délután a HEINEKEN hurbanovói üzemét látogattuk meg, ahol bemutatták, hogyan valósítanak meg fenntarthatósági törekvéseket a gyakorlatban. Az estét szabadon választható programok zárták, például filmvetítés vagy egyetemi buli.

Péntek – Záró-prezentációk és értékelés
[bookmark: _GoBack]Április 11-én a csapatok bemutatták a hét során kidolgozott projektjeiket a Danubius Multifunkciós Központban. A zsűri értékelte az ötletek újszerűségét, megvalósíthatóságát és közösségi hatását. A prezentációk során a szakmai tartalom mellett a csapatmunka eredményei is megmutatkoztak.
Közösségi élmények
A szakmai programokat szabadidős események is kiegészítették. A városnézések, Duna-parti séták, valamint a különféle esti rendezvények – mint például a filmmaraton, sakkverseny vagy művészeti est – kiváló lehetőséget teremtettek a kapcsolatok elmélyítésére és a kikapcsolódásra. A hét gazdag élményekkel és tartalmas tapasztalatokkal zárult minden résztvevő számára.

